**รูปแบบนาฏยประดิษฐ์ของวิทยาลัยนาฏศิลปสุโขทัย**

**ภัทรนุช ศิริพงษ์¹**

**บทคัดย่อ**

บทความนี้มีวัตถุประสงค์เพื่อศึกษาและวิเคราะห์รูปแบบการสร้างงานนาฏยประดิษฐ์ของวิทยาลัยนาฏศิลปสุโขทัย จากข้อมูลผลงานนาฏยประดิษฐ์ของวิทยาลัยนาฏศิลปสุโขทัยตั้งแต่ปี พ.ศ. 2531-2561 โดยศึกษาและรวบรวมข้อมูลจากหนังสือ เอกสาร งานวิจัยที่เกี่ยวข้อง การสัมภาษณ์และการสังเกตการแสดง นาฏยประดิษฐ์ของวิทยาลัยนาฏศิลปสุโขทัย

ผลการศึกษาพบว่าตลอดระยะเวลา 30 ปีของการสร้างสรรค์ผลงานด้านนาฏศิลป์ของวิทยาลัย นาฏศิลปสุโขทัยประกอบด้วยจำนวนผลงานสร้างสรรค์ทั้งสิ้น 15 ชุดการแสดง ซึ่งแนวความคิดในการสร้างสรรค์ผลงานทั้ง 15 ชุดการแสดงสะท้อนให้เห็นถึงวิถีชีวิต วัฒนธรรมประเพณี และงานศิลปกรรมที่ปรากฏอยู่ในจังหวัดสุโขทัยหรือในพื้นที่ภาคเหนือเท่านั้น โดยปรากฏรูปแบบการแสดง 3 รูปแบบได้แก่

1. รูปแบบนาฏศิลป์ไทยพื้นบ้าน ได้แก่ มังคละเภรี ฉุยฉายเข้าวัด ฟ้อนลื้อล่องน่าน ระบำทอซิ่นตีนจก น่อเจียซอ
2. รูปแบบนาฏศิลป์ไทยโบราณคดี ได้แก่ ระบำเทวีศรีสัชนาลัย ระบำกำแพงเพชรบุรีศรีวิมลาสน์
3. รูปแบบนาฏศิลป์ไทยราชสำนัก ได้แก่ ฟ้อนตะคัน ระบำเบญจรงค์ ระบำลีลาลายสังคโลก ระบำประทีปทอง ระบำโคมประทีปสุโขทัย ระบำข้าวตอกพระร่วง ระบำพุ่มข้าวบิณฑ์ ระบำกมุทนพมาศ

ผลงานสร้างสรรค์ทั้ง 3 รูปแบบ มีเอกลักษณ์ที่สามารถสะท้อนให้เห็นถึงความเป็นศิลปกรรมของจังหวัดสุโขทัย อันได้แก่ ภูมิปัญญาชาวบ้านที่สะท้อนให้เห็นถึงความเป็นวิถีชีวิตประจำท้องถิ่น ความงดงามของภาพจำหลักปูนปั้น โบราณสถานที่สะท้อนผ่านศิลปะการแสดงในรูปแบบโบราณคดี ตลอดจนงานหัตถกรรมประจำท้องถิ่นสู่การร่ายรำอันมีแบบแผนนาฏศิลป์ไทย

**คำสำคัญ** : นาฏยประดิษฐ์,รูปแบบการแสดง,วิทยาลัยนาฏศิลปสุโขทัย

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**¹**สาขาศิลปะการแสดง คณะศิลปกรรมศาสตร์ มหาวิทยาลัยสวนสุนันทา

**Choreography form of Sukhothai College of Dramatic Arts**

Phattharanut Siripong**¹**

**Abstract**

The purpose of this article is to study and analyze the pattern of creation the Choreography of Sukhothai College of Dramatic Arts. From the data of the Choreography of Sukhothai College of Dramatic Arts from 1988-2018 by studying and collecting data from relevant research papers, interviews and observations of performances Choreography of Sukhothai College of Dramatic Arts.

The study found that throughout the 30 years ago had the creation of a dance performance of the college Sukhothai Art Dance consists of a total of 15 creative works.

The concept of creating 15 works of the show will reflect the way of life culture tradition and works of art that appear in Sukhothai province or in the northern region only. By showing the dance format of 3 formats as following:

1) Traditional Thai dance styles, Mangalang Pheree, Chuychy Khaow Wat, Font Lue Long Nan, Thor Sin Teen Jok Nor Jie Sor dance.

2) Archeology of Thai classical dance styles, Sri Satchanalai Devi Dance, Kamphaengphetchaburi Sri Wimolmas dance.

3) Royal Court of Thai dance styles, Takan dance, Benjarong dance, Leeralai Sangkaloke dance, Prathipthong dance, Khomprathip Sukhothai dance, Khaothokpharuang Dance, Phumkhawbin dance, Kamut Noppamas dance.

All 3 creative works have unique characteristics that reflect the art of Sukhothai which includes folk wisdom that reflects the local lifestyle the beauty of the stucco etch image archaeological sites that reflect through the art of archeology as well as local handicrafts to create Thai traditional dance styles.

**Key words**: Choreography, performance style, Sukhothai College of Dramatic Arts.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**¹**Performing arts branch Faculty of Arts Suan Sunandha University

**บทนำ**

ดนตรีและนาฏศิลป์ ถือเป็นวัฒนธรรมที่สำคัญสาขาหนึ่งที่แสดงให้เห็นถึงความเป็นชาติที่มีความเจริญรุ่งเรืองมาแต่อดีตมีลักษณะเฉพาะตนเอง ตลอดจนมีพัฒนาการมาเป็นลำดับ จนกระทั่งเป็นรูปแบบของดนตรีและนาฏศิลป์ประจำชาติถือได้ว่าเป็นมรดกอันทรงคุณค่าของชาติที่บ่งบอกถึงความเจริญงอกงามของประเทศ อีกทั้งเป็นวิถีชีวิตหรือแบบแผนการดำเนินชีวิต ประเทศไทยเป็นประเทศหนึ่งที่มีวัฒนธรรมที่รุ่งเรืองมาแต่ครั้งโบราณ อันเนื่องมาจากภูมิปัญญาของบรรพบุรุษไทยที่ได้สร้างสรรค์และสั่งสมสืบทอดกันต่อมาจนถึงปัจจุบัน ซึ่งสิ่งเหล่านี้สามารถบ่งบอกถึงวัฒนธรรมความเป็นชาติไทยได้อย่างชัดเจน

วิทยาลัยนาฏศิลปสุโขทัย สังกัดสถาบันบัณฑิตพัฒนศิลป์ กระทรวงวัฒนธรรม เป็นสถาบันที่มีภาระหน้าที่ในการผลิตบุคลากรทางด้านศิลปะนาฏศิลป์ดนตรีไทย รวมทั้งอนุรักษ์ส่งเสริม เผยแพร่ ศึกษาค้นคว้า วิจัย ศิลปะการละเล่น การแสดง ทั้งนาฏศิลป์ไทยและนาฏศิลป์พื้นบ้าน ทั้งนี้เพื่อธำรงรักษาไว้ซึ่งศิลปะแขนงดังกล่าวให้อยู่คู่ประเทศชาติสืบไปและเพื่อเป็นเกียรติเป็นศักดิ์ศรีแก่บ้านเมือง บทบาทเท่าที่ผ่านมาวิทยาลัยนาฏศิลปสุโขทัยมุ่งไปด้านการสอนและด้านเผยแพร่ด้านนาฏศิลป์ดนตรีไทยเป็นหลัก เสริมด้วยนาฏศิลป์ดนตรีพื้นบ้าน ภาระของวิทยาลัยนาฏศิลปสุโขทัยเน้นหนักที่การ “อนุรักษ์” ของเดิมไว้มากกว่า “คิดค้น”(สมภพ เพ็ญจันทร์,2536,หน้า1) ของใหม่ขึ้นมา จวบจนกระทั่งกรมศิลปากรได้มีนโยบายให้วิทยาลัยนาฏศิลปต่างๆเริ่มประดิษฐ์ระบำ รำ ฟ้อน หรือการแสดงชุดใหม่ขึ้นมา ทั้งนี้เพื่อพัฒนานาฏศิลป์ไทยและนาฏศิลป์พื้นบ้านให้ก้าวหน้าต่อไป นาฏยประดิษฐ์ เป็นกระบวนการทางความคิดอย่างหนึ่ง ที่นาฏยศิลปิน หรือนักนาฏยประดิษฐ์ใช้ในการกำหนดหรือสร้างสรรค์การแสดงขึ้นมาใหม่ มีขั้นตอน การวางแผน การฝึกซ้อม การขัดเกลา เป็นองค์ประกอบสำคัญ ผู้วิจัยยังได้ทำการค้นคว้าจากแหล่งต่างๆ เพิ่มเติม เพื่อกำหนดคำจำกัดความหรือความหมายของคำว่า “นาฏยประดิษฐ์ (Choreography) ให้มีความเข้าใจที่ชัดเจนตรงกัน ดังขอสรุปพอสังเขปดังนี้

นาฏยประดิษฐ์ เป็นกระบวนการสร้างสรรค์การคิดการออกแบบและการสร้างสรรค์แนวคิดรูปแบบกลวิธีของนาฏศิลป์ชุดหนึ่งที่แสดง โดยผู้แสดงคนเดียวหรือหลายคนทั้งนี้รวมถึงการปรับปรุงผลงานในอดีตนาฏยประดิษฐ์จึงเป็นการทำงานที่ครอบคลุมปรัชญาเนื้อหาความหมายท่ารำท่าเต้นการแปรแถวการตั้งซุ้มการแสดงเดี่ยวการแสดงหมู่การกำหนดดนตรีเพลงเครื่องแต่งกายและส่วนประกอบอื่นๆที่สำคัญในการทำให้นาฏศิลป์ชุดหนึ่งสมบูรณ์ตามที่ตั้งใจไว้ (สุรพล วิรุฬห์รักษ์,2547,หน้า211)

กระบวนการสร้างสรรค์ที่นาฏยศิลปินทำให้เกิดความเจริญแก่วงการนาฏศิลป์คือ นาฏยประดิษฐ์ (Choreography) ที่นาฏยศิลปินสร้างสรรค์ความแปลกใหม่ให้เกิดขึ้นในนาฏยจารีตของตน จนเมื่อผลงานใหม่นั้นงดงามเป็นที่ยอมรับกันโดยทั่วไป และรักษาสืบทอดไว้ (สวภา เวชสุรักษ์, 2547, หน้า1)

จากที่กล่าวมาข้างต้น ผู้วิจัยพอสรุปคำจำกัดความของคำว่า นาฏยประดิษฐ์ได้ว่า หมายถึง การคิดค้น การสร้างสรรค์ ในการประดิษฐ์ท่าทางการเคลื่อนไหวของนาฏยศิลป์ และจำเป็นต้องมีองค์ประกอบอื่นๆ เพื่อเสริมให้นาฏยศิลป์นั้นมีความสมบูรณ์มากที่สุด อาทิ เพลงดนตรี เครื่องแต่งกาย ฉากหรืออุปกรณ์ประกอบการแสดง ตลอดจนความคิดที่สร้างสรรค์ ถือเป็นสิ่งสำคัญต่องานนาฏยศิลป์ในโลกยุคปัจจุบัน เมื่อผู้ชมบางกลุ่มซาบซึ้งในนาฏยศิลป์ตามจารีตดั้งเดิม และบางกลุ่มนิยมความแปลกใหม่ที่ยังไม่เคยปรากฏมาก่อน อย่างไรก็ตาม “ประสบการณ์” ก็เป็นส่วนหนึ่งที่จะทำให้ความสมบูรณ์ของนาฏยประดิษฐ์ชุดนั้นเกิดผลสัมฤทธิ์ ในการสร้างสรรค์ผลงานนาฏยประดิษฐ์ของวิทยาลัยนาฏศิลปสุโขทัย มีวิธีการคือ ให้ผู้ประดิษฐ์ท่ารำหรือผู้สร้างงานศิลปะนักสร้างสรรค์นาฏศิลป์คิดค้นแนวคิดของการแสดง รวมทั้งองค์ประกอบสำคัญอื่นๆตามจินตนาการของผู้สร้างงานที่ต้องการบ่งบอกเนื้อหาให้กับผู้ชมได้เล็งเห็นและภาพตามจินตนาการของผู้สร้างสรรค์ใช้ทักษะและความชำนาญจนได้ผลงานแสดงสู่สาธารณชน วิทยาลัยนาฏศิลปสุโขทัยจึงได้เริ่มคิดค้นการแสดงหรือระบำชุดใหม่ขึ้นมา

ด้วยเหตุผลดังกล่าวจึงทำให้ผู้วิจัยจึงเล็งเห็นความสำคัญที่จะศึกษาและวิเคราะห์รูปแบบการสร้างงานนาฏยประดิษฐ์ของวิทยาลัยนาฏศิลปสุโขทัย ซึ่งมีความเป็นเอกลักษณ์เฉพาะตัว โดยมุ่งเน้นถึงการศึกษาวิเคราะห์รูปแบบการสร้างงานนาฏยประดิษฐ์ของวิทยาลัยนาฏศิลปสุโขทัย ทั้งนี้เพื่อให้เป็นประโยชน์ต่อการรวบรวมข้อมูลทางด้านนาฏศิลป์ไทย อีกทั้งเป็นแนวทางการอนุรักษ์และสร้างสรรค์ผลงานนาฏศิลป์ สืบไปในอนาคต

**วัตถุประสงค์ของการศึกษา**

เพื่อศึกษาและวิเคราะห์รูปแบบการสร้างงานนาฏยประดิษฐ์ของวิทยาลัยนาฏศิลปสุโขทัย

**ระเบียบวิธีวิจัย**

งานวิจัยเรื่องรูปแบบนาฏยประดิษฐ์ของวิทยาลัยนาฏศิลปสุโขทัย เป็นการศึกษาโดยใช้ระเบียบวิจัยเชิงคุณภาพ มีวัตถุประสงค์เพื่อศึกษาและวิเคราะห์รูปแบบการสร้างงานนาฏยประดิษฐ์ของวิทยาลัยนาฏศิลปสุโขทัย ซึ่งผู้วิจัยได้ทำการศึกษาข้อมูลโดยจัดเป็นลำดับหัวข้อดังนี้

1. ศึกษาและรวบรวมเอกสาร ข้อมูลที่นำมาใช้ประกอบในการศึกษาและเรียบเรียงบทความฉบับนี้จากแหล่งข้อมูล เอกสาร ตำรา หนังสือและงานวิจัยที่เกี่ยวข้อง
2. เก็บรวบรวมข้อมูลโดยการสัมภาษณ์ผู้ทรงคุณวุฒิและคณาจารย์ผู้สร้างสรรค์นาฏยประดิษฐ์ของวิทยาลัยนาฏศิลปสุโขทัย ทั้งนี้เพื่อนำไปสู่การวิเคราะห์ข้อมูล และผลการวิจัยที่มีความถูกต้อง
3. การวิเคราะห์ข้อมูล ในการวิเคราะห์ข้อมูลครั้งนี้มีวิธีการดำเนินงานดังนี้

3.1 จำแนกและตรวจสอบข้อมูลอย่างละเอียดเพื่อให้ได้ข้อมูลที่ถูกต้อง

3.2 วิเคราะห์ สังเคราะห์ และสรุปผลการศึกษา

**ผลการวิจัย**

จากผลการวิเคราะห์ข้อมูล นำไปสู่กระบวนการศึกษารูปแบบนาฏยประดิษฐ์ของวิทยาลัยนาฏศิลปสุโขทัย พบว่า แนวความคิดในการสร้างสรรค์ผลงานทั้ง 15 ชุดการแสดงจะสะท้อนให้เห็นถึงวิถีชีวิต วัฒนธรรมประเพณี และงานศิลปกรรมที่ปรากฏอยู่ในจังหวัดสุโขทัยหรือในพื้นที่ภาคเหนือเท่านั้น โดยปรากฏรูปแบบการแสดง 3 รูปแบบได้แก่

1. รูปแบบนาฏศิลป์ไทยพื้นบ้าน คือ การนำข้อมูลที่เป็นเอกลักษณ์ หรือสัญลักษณ์ของท้องถิ่นนั้นๆ มาสร้างสรรค์เป็นการแสดง เพื่อสะท้อนภาพลักษณ์ของท้องถิ่น ได้แก่
   1. การแสดงชุด มังคละเภรี สร้างสรรค์ขึ้นในปี พ.ศ. 2557 “มังคละ” มีรากศัพท์มากจากคำว่า “มงคล” คำว่า “มังคละเภรี” หมายถึง ดนตรีที่มีความเป็นมงคล มีร่องรอยความเชื่อเกี่ยวกับความเป็นมาของดนตรีมังคละที่สัมพันธ์กับพุทธศาสนา เป็นการแสดงที่ได้พัฒนารูปแบบการแสดงจากการบรรเลงดนตรีและการรำมังคละพื้นบ้านของแถบจังหวัดภาคเหนือตอนล่าง เพื่อสื่อให้เห็นถึงบทบาทของมังคละในประเทศไทย ที่สันนิษฐานว่าได้รับอิทธิพลสืบเนื่องมาจากศรีลังกา
   2. การแสดงชุด ฉุยฉายเข้าวัด สร้างสรรค์ขึ้นในปี พ.ศ. 2560 เป็นการแสดงพื้นบ้านของชาวศรีสำโรงและชาวบ้านสวน อำเภอเมืองจังหวัดสุโขทัย นอยมเล่นกันตามชนบทในระหว่างเทศกาล ที่เรียกกัน “ฉุยฉายเข้าวัด” เป็นเพราะเรียกตามเนื้อร้อง เพราะเนื้อเพลงจะกล่าวถึงวัดซึ่งเป็นสถานที่ที่หนุ่มสาวจะได้มาพบปะกัน มีการหยอกล้อกันเป็นบทเพลงสนุกสนาน
   3. การแสดงชุด ฟ้อนลื้อล่องน่าน สร้างสรรค์ขึ้นในปี พ.ศ. 2536 ลื้อ หรือ ไตลื้อ เป็นชนกลุ่มหนึ่งที่มีถิ่นฐานเดิมในดินแดนสิบสองปันนา มณฑลยูนานทางตอนใต้ของประเทศจีน สำหรับประเทศไทยพบชาวลื้อ หรือไตลื้ออาศัยอยู่ตามหมู่บ้านบริเวณภาคเหนือตอนบนของประเทศไทย โดยศึกษาชีวิต ศิลปประเพณี วัฒนธรรม การแต่งกาย ของชนชาวไตลื้ออำเภอปัวและอำเภอทุ่งช้าง จังหวัดน่าน
   4. การแสดงชุด รำท่อซิ่นตีนจก สร้างสรรค์ขึ้นในปีพ.ศ. 2531 เป็นการแสดงที่มุ่งเน้นให้เห็นถึงวิถีชีวิตและการประกอบอาชีพของชาวไทยพวน ซึ่งเป็นคนไทยกลุ่มน้อยที่อพยพมาจากแขวงเมืองพวนประเทศลาว เมื่อประมาณกว่า 200 ปีที่ผ่านมา เมื่อมาตั้งถิ่นฐานในไทยชาวพวนกลุ่มนี้ยังไม่ลืมวัฒนธรรมของตนเองโดยเฉพาะการทอผ้าซิ่นตีนจก ซึ่งมีชื่อเสียงว่ามีฝีมือประณีต ลวดลายสวยงาม และคุณภาพสูง
   5. การแสดงชุด น่อเจี่ยซอ สร้างสรรค์ขึ้นในปี พ.ศ. 2561 เป็นการแสดงที่สอดคล้องกับข้อมูลที่เกี่ยวข้องกับชนเผ่าม้ง ชนเผ่าปกาเกอะญอ และชนเผ่าเมี่ยน ในเรื่องของข้อมูลทั่วไป ภาษา วิถีชีวิตและลักษณะบ้านเรือน วัฒนธรรมประเพณี ศาสนา ความเชื่อและพิธีกรรม การแต่งกายและเครื่องดนตรีของแต่ละชนเผ่า



ภาพที่ 1 : การแสดงชุดน่อเจี่ยซอ

ที่มา : ภาพถ่ายโดยผู้วิจัย

1. รูปแบบนาฏศิลป์ไทยโบราณคดี เกิดจากความคิดริเริ่มสร้างสรรค์ โดยนำภาพสลัก ภาพจิตรกรรม โบราณคดี มาประดิษฐ์เป็นระบำ ได้แก่
   1. การแสดงชุด ระบำเทวีศรีสัชนาลัย สร้างสรรค์ขึ้นในปี พ.ศ. 2537 เป็นระบำที่ประดิษฐ์ขึ้นโดยอาศัยหลักฐานจากโบราณคดีจากอุทยานประวัติศาสตร์ศรีสัชนาลัย มีรูปแบบการแต่งกายที่สวยงาม ลักษณะท่าร่ายรำของระบำชุดนี้จะโน้มเอียงไปทางศิลปะการร่ายรำแบบเขมรหรือขอม เพราะตามหลักฐานทางโบราณคดีนั้นพบว่า ศิลปะสมัยศรีสัชนาลัยเป็นศิลปะที่นิยมแบบเขมร
   2. การแสดงชุด ระบำกำแพงเพชรบุรีศรีวิมลาสน์ สร้างสรรค์ขึ้นในปี พ.ศ. 2542 เป็นระบำที่ประดิษฐ์ขึ้นโดยศึกษาประวัติศาสตร์และโบราณคดี ตลอดจนโบราณสถานและโบราณวัตถุในอุทยานประวัติศาสตร์กำแพงเพชร ทั้งนี้ยึดร่องรอยอารยธรรมที่โดนเด่นของเมืองกำแพงเพชร ที่แสดงให้เห็นถึงความรุ่งเรืองด้านศาสนาพุทธที่ได้รับมาจากสุโขทัยเป็นหลัก รวมไปถึงความสัมพันธ์ของเมืองสุโขทัย ศรีสัชนาลัย และกำแพงเพชร ที่มีความเจริญควบคู่มาตลอด



ภาพที่ 2 : การแสดงชุดน่อเจี่ยซอ

ที่มา : https://www.gotoknow.org/posts/133276

1. รูปแบบนาฏศิลป์ไทยราชสำนัก มีความประณีตงดงาม ทั้งผู้แสดง กระบวนท่ารำ เครื่องแต่งกาย เพลงร้อง และทำนองดนตรี ได้แก่
   1. การแสดงชุด ฟ้อนตะคัน สร้างสรรค์ขึ้นในปี พ.ศ. 2533 คำว่า “ตะคัน” หมายถึง ถ้วยดินปั้นขนาดเล็กในถ้วยหล่อเทียนขี้ผึ้ง มีไส้เทียน โผล่ออกมาเพื่อใช้จุดให้เกิดแสงสว่าง ตะคันนี้มีมาแต่สมัยสุโขทัยเป็นราชธานีเมื่อ 700 ปีที่ผ่านมา เพื่อให้เกิดความสุนทรีย์ของการนำตะคันไปบูชาพระรัตนตรัย จึงนะตะคันมาใช้เป็นอุปกรณ์ในการแสดง เพื่อเป็นสื่อชี้ให้เห็นถึงความเจริญรุ่งเรืองของอาณาจักสุโขทัย และภูมิปัญญาของบรรพบุรุษไทยในสมัยนั้น
   2. การแสดงชุด เบญจรงค์ สร้างสรรค์ขึ้นในปี พ.ศ. 2535 เป็นการแสดงที่มีเนื้อร้องที่กล่าวถึงคุณค่าและความสำคัญของเครื่องถ้วยเบญจรงค์ ซึ่งเป็นศิลปะหัตกรรมที่แสดงถึงเอกลักษณ์ความเป็นไทยอธิบายถึงความงดงามอันแฝงด้วยความงามในทางศิลปะของสีเบญจรงค์ ได้แก่ สีขาว หมายถึง ความบริสุทธิ์ สีดำ หมายถึง ความโศกเศร้าแต่แฝงด้วยอำนาจอันน่าเกรงขาม สีแดง หมายถึง ความสุข สีเหลือง หมายถึง ความสว่างไสว สีเขียว หมายถึง ความสดชื่น
   3. การแสดงชุด ระบำลีลาลายสังคโลก สร้างสรรค์ขึ้นในปี พ.ศ. 2541 สังคโลก เป็นชื่อเครื่องถ้วยของสุโขทัยซึ่งมีชื่อเสียงเป็นที่รู้จักกันอย่างแพร่หลายทั้งในประเทศและต่างประเทศ เครื่องถ้วยสังคโลก มีประวัติความเป็นมาเก่าแก่ตั้งแต่สมัยพุทธศตวรรษที่ 15-16 ความโดดเด่นของเครื่องถ้วยสังคโลกคือสีที่เคลือบซึ่งส่วนใหญ่นิยมสีเขียว สีน้ำตาล และสีขาว รูปทรงที่แปลกตาและการตกแต่งลวดลายต่างๆโดยเฉพาะลายพันธ์ไม้ และปลาหลากหลายชนิด
   4. การแสดงชุด ระบำประทีปทอง สร้างสรรค์ขึ้นในปี พ.ศ. 2543 นายจตุพร รัตนวราหะ เมื่อครั้งดำรงตำแหน่งผู้อำนวยการวิทยาลัยนาฏศิลปสุโขทัย ได้ให้แนวคิดว่า ระบำชุดนนี้ควรจะสื่อให้เห็นถึงความหมายตามชื่อของเพลง “ประทีปทอง” ซึ่งหมายถึง แสงไฟที่สว่างสุกใส สวยงามประดุจทอง
   5. การแสดงชุด ระบำโคมประทีปสุโขทัย สร้างสรรค์ขึ้นในปี พ.ศ. 2552 ได้คิดค้นประดิษฐ์ท่ารำจากความงดงามของโคมแขวนในเทศกาลเผาเทียนเล่นไฟของชาวจังหวัดสุโขทัย ซึ่งเป็นการสืบทอดประเพณีลอยกระทงที่มีมาแต่โบราณ
   6. การแสดงชุด ระบำข้าวตอกพระร่วง สร้างสรรค์ขึ้นในปี พ.ศ. 2553 “ข้าวตอกพระร่วง” เป็นวัตถุที่ชาวจังหวัดสุโขทัยศรัทธาและยึดเหนี่ยวทางใจ เพื่อส่งเสริมให้คนไทยโดยทั่วไปรู้จักข้าวตอกพระร่วงเพิ่มมากขึ้น จึงสร้างสรรค์การแสดงชุด “ระบำข้าวตอกพระร่วง” โดยมุ่งหวังให้การแสดงชุดนี้เป็นเอกลักษณ์และภูมิปัญญาท้องถิ่นของจังหวัดสุโขทัย
   7. การแสดงชุด ระบำพุ่มข้าวบิณฑ์ สร้างสรรค์ขึ้นในปี พ.ศ. 2559 เป็นการแสดงที่ประดิษฐ์ขึ้นโดยศึกษาเจดีย์ทรงพุ่มข้าวบิณฑ์ ซึ่งเป็นสถาปัตยกรรมสมัยสุโขทัยที่มีเอกลักษณ์เฉพาะ จากหลักฐานทางประวัติศาสตร์บวกกับแนวคิดของพุทธศาสนิกชนว่าด้วยดอกบัวเป็นสัญลักษณ์ของความงาม และตรัสรู้ธรรมะ หมายความว่าตัวเจดีย์พุ่มข้าวบิณฑ์ตรงกลางเป็นศูนย์กลางของจักรวาล และจุดสูงสุดของพระเจดีย์คือนิพพานสูงสุดจากกิเลส และนำพาความสุขสงบร่มเย็นมาสู่พุทธศาสนิกชน
   8. การแสดงชุด ระบำกมุทนพมาศ สร้างสรรค์ขึ้นในปี พ.ศ. 2558 ในพงศาวดารบันทึกไว้ว่า นางนพมาศ เป็นสตรีที่มีความเพียบพร้อมทุกเรื่อง ภายหลังที่นางนพมาศได้เข้าวังได้เพียงห้าวัน ก็ถึงพระราชพิธีจองเปรียงลอยพระประทีป นางได้คิดประดิษฐ์โคมเป็นรูปดอกกมุทบาน มีนกเกาะดอกไม้สีสวยๆต่างๆกัน นำไปถวายพระร่วงเจ้าเป็นที่โปรดปรานของพระร่วงเจ้ามากและนางนพมาศได้ประดิษฐ์พนมดอกไม้ถวายพระร่วงเจ้าเพื่อใช้บูชาพระรัตนตรัย พระร่วงพอพระทัยในความคิดนั้นตรัสว่า แต่นี้ต่อไปเวลามีพิธีเข้าพรรษาจะต้องบูชาด้วยพนมดอกไม้กอบัวนี้



ภาพที่ 3 : การแสดงชุดระบำโคมประทีป

ที่มา : http://cdask.bpi.ac.th/Daily/Frameset-5.html

ผลงานนาฏยประดิษฐ์ของวิทยาลัยนาฏศิลปสุโขทัย ทั้ง 3 รูปแบบได้แก่ 1. รูปแบบนาฏศิลป์ไทยพื้นบ้าน 2. รูปแบบนาฏศิลป์ไทยโบราณคดี 3. รูปแบบนาฏศิลป์ไทยราชสำนัก สะท้อนให้เห็นแนวคิดที่ผู้สร้างสรรค์ผลงานต้องการนำเสนอความเป็นเอกลักษณ์แตกต่างกัน ที่สามารถรังสรรค์ให้เห็นถึงความเป็นศิลปกรรมประจำท้องถิ่นของจังหวัดสุโขทัย อันได้แก่ ภูมิปัญญาชาวบ้าน ที่สะท้อนให้เห็นถึงความเป็นวิถีชีวิตประจำท้องถิ่น ความงดงามของภาพจำหลักปูนปั้น โบราณสถานบ่งบอกถึงความเป็นมรดกโลก ที่สะท้อนผ่านศิลปะการแสดงในรูปแบบโบราณคดี ตลอดจนงานหัตกรรมประจำท้องถิ่นสู่การร่ายรำอันมีแบบแผนนาฏศิลป์ไทย จึงควรคู่แก่การเป็นแนวทางของการศึกษาความเป็นท้องถิ่นสืบไป

**สรุปและอภิปรายผล**

งานวิจัยเรื่อง รูปแบบนาฏยประดิษฐ์ของวิทยาลัยนาฏศิลปสุโขทัย มีวัตถุประสงค์เพื่อศึกษาและวิเคราะห์รูปแบบการสร้างงานนาฏยประดิษฐ์ของวิทยาลัยนาฏศิลปสุโขทัย โดยศึกษาและรวบรวมข้อมูลจากหนังสือ เอกสาร งานวิจัยที่เกี่ยวข้อง การสัมภาษณ์และการสังเกตการแสดงนาฏยประดิษฐ์ของวิทยาลัยนาฏศิลปสุโขทัย จากการศึกษาพบว่า ผลงานนาฏยประดิษฐ์มีทั้งหมด 15 ชุด สามารถแบ่งออกได้ 3 รูปแบบ มีเอกลักษณ์ที่สามารถรังสรรค์ให้เห็นถึงความเป็นศิลปกรรมของจังหวัดสุโขทัย อันได้แก่ ภูมิปัญญาชาวบ้านที่สะท้อนให้เห็นถึงความเป็นวิถีชีวิตประจำท้องถิ่น ความงดงามของภาพจำหลักปูนปั้น โบราณสถานที่สะท้อนผ่านศิลปะการแสดงในรูปแบบโบราณคดี ตลอดจนงานหัตถกรรมประจำท้องถิ่นสู่การร่ายรำอันมีแบบแผนนาฏศิลป์ไทย

ปัจจัยที่มีอิทธิพลของการสร้างสรรค์ ความคิดสร้างสรรค์ของแต่ละบุคคลมีความหลากหลายแตกต่างกัน ขึ้นอยู่กับโอกาสของแต่ละคนที่จะได้รับการฝึกฝนมากน้อยเพียงใด ในการพัฒนาความคิดสร้างสรรค์นั้นมีปัจจัยที่ส่งผลต่อความคิดสร้างสรรค์ ดังนี้ 1. ปัจจัยเป็นส่วนของความสามารถ ทักษะการคิด ซึ่งเป็นศักยภาพในตัวบุคคล 2. ปัจจัยทางแรงจูงใจ ที่อาจเกิดจากสิ่งกระตุ้นภายนอก ก่อให้เกิดผลงานทางศิลปะ การสร้างสรรค์ผลงานทางศิลปะจำเป็นต้องมีความรู้เกี่ยวกับหลักการ โครงสร้าง และสุนทรียะของศิลปะประเภทนั้นอย่างดี จึงจะสามารถใช้จินตนาการและประสบการณ์ในกระบวนการสร้างสรรค์ตามที่ต้องการได้ อันจะนำไปสู่การพัฒนารูปแบบและเอกลักษณ์ทางการแสดงนาฏยประดิษฐ์ของวิทยาลัยนาฏศิลปสุโขทัย ผู้วิจัยต้องมีการศึกษาย้อนไปถึงผลงานการสร้างสรรค์ตั้งแต่ปี พ.ศ. 2531-2561 เพื่อให้ได้มาซึ่งการวิเคราะห์รูปแบบการสร้างงานนาฏยประดิษฐ์ที่มีการทบทวนซ้ำๆ จนเกิดการปรับปรุงเปลี่ยนแปลงเป็นเอกลักษณ์ที่สร้างความโดดเด่นให้กับผลงานสร้างสรรค์ และยึดเป็นหลักในการสร้างสรรค์งานการแสดงมาจนถึงปัจจุบัน

**ข้อเสนอแนะ**

ศึกษาและวิเคราะห์รูปแบบการสร้างงานนาฏยประดิษฐ์ของวิทยาลัยนาฏศิลปแห่งอื่น เพื่อเป็นแนวทางในการสร้างสรรค์ผลงานนาฏยประดิษฐ์ต่อไป

**เอกสารอ้างอิง**

ฉันทนา เอี่ยมสกุล. (2554). **ศิลปะการออกแบบท่ารำ(นาฏศิลป์ไทยสร้างสรรค์)**. กรุงเทพฯ : บพิธการพิมพ์.

นิรมล หาญทองกูล, และคณะ. (2558). **ระบำกมุทนพมาศ**. สุโขทัย: วิทยาลัยนาฏศิลปสุโขทัย.

**ระบำโคมประทีป**. (2552).สุโขทัย: วิทยาลัยนาฏศิลปสุโขทัย.

**ระบำลีลาลายสังคโลก**. (2541).สุโขทัย: วิทยาลัยนาฏศิลปสุโขทัย.

ว่าที่ร้อยตรีเอกบัณฑิต สุขภัฏ, และคณะ. (2561). **น่อเจี่ยซอ**. สุโขทัย: วิทยาลัยนาฏศิลปสุโขทัย.

\_\_\_\_\_\_\_\_\_\_\_\_\_. (2559). **ระบำพุ่มข้าวบิณฑ์**. สุโขทัย: วิทยาลัยนาฏศิลปสุโขทัย.

\_\_\_\_\_\_\_\_\_\_\_\_\_. (2560). **การพัฒนาการแสดงพื้นบ้าน(ฉุยฉายเข้าวัด)** สุโขทัย: วิทยาลัยนาฏศิลปสุโขทัย.

สวภา เวชสุรักษ์. (2547). **หลักนาฏยประดิษฐ์ของท่านผู้หญิงแผ้ว สนิทวงศ์เสนี.** วิทยานิพนธ์

ศิลปศาสตรดุษฎีบัณฑิต สาขาวิชานาฏยศิลป์ไทย ภาควิชานาฏยศิลป์ คณะศิลปกรรมศาสตร์

จุฬาลงกรณ์มหาวิทยาลัย.

สุกัญญาคุ้ม เกตุ, พนารัตน์ สืบวงษ์ฟัก, เยาวรัตน์ พุทธสงกรานต์, สุพรรษา น้อยสมมิตร. (2535). **ระบำเบญจรงค์**.

สุโขทัย: วิทยาลัยนาฏศิลปสุโขทัย.

สุรพล วิรุฬห์รักษ์. (2549). **นาฏยศิลป์รัชกาลที่ 9**. กรุงเทพฯ : สำนักพิมพ์แห่งจุฬาลงกรณ์มหาวิทยาลัย.

\_\_\_\_\_\_\_\_\_\_\_\_\_. (2547). **วิวัฒนาการนาฏยศิลป์ไทยในกรุงรัตนโกสินทร์**. กรุงเทพฯ : สำนักพิมพ์แห่ง

จุฬาลงกรณ์มหาวิทยาลัย.

\_\_\_\_\_\_\_\_\_\_\_\_\_. (2547). **หลักการแสดง นาฏยศิลป์ปริทรรศน์**. กรุงเทพฯ : สำนักพิมพ์แห่งจุฬาลงกรณ์

มหาวิทยาลัย.

สมภพ เพ็ญจันทร์. (2531). **รำทอซิ่นตีนจก**. สุโขทัย: วิทยาลัยนาฏศิลปสุโขทัย.

\_\_\_\_\_\_\_\_\_\_\_\_\_. (2536). **ฟ้อนลื้อล่องน่าน**. สุโขทัย: วิทยาลัยนาฏศิลปสุโขทัย.

เหมือนขวัญ สุวรรณศิลป์, และคณะ. (2557). **มังคละเภรี**. สุโขทัย: วิทยาลัยนาฏศิลปสุโขทัย.

\_\_\_\_\_\_\_\_\_\_\_\_\_. (2542). **ระบำกำแพงเพชรบุรีศรีวิมลาสน์**. สุโขทัย: วิทยาลัยนาฏศิลปสุโขทัย.

\_\_\_\_\_\_\_\_\_\_\_\_\_. (2543). **ระบำประทีปทอง**. สุโขทัย: วิทยาลัยนาฏศิลปสุโขทัย.

\_\_\_\_\_\_\_\_\_\_\_\_\_. (2553). **ระบำข้าวตอกพระร่วง**. สุโขทัย: วิทยาลัยนาฏศิลปสุโขทัย.

\_\_\_\_\_\_\_\_\_\_\_\_\_. (2555). **ระบำเทวีศรีสัชนาลัย**. สุโขทัย: วิทยาลัยนาฏศิลปสุโขทัย.

\_\_\_\_\_\_\_\_\_\_\_\_\_. (2555). **ฟ้อนตะคัน**. สุโขทัย: วิทยาลัยนาฏศิลปสุโขทัย.